**Rukouksia koronaepidemian aikana**

Korona-ajan rukous    
(lähettänyt Tomi Valjus, vähän stilisoinut Terhi)    
   
Jeesus,   
Jumalamme ja Vapahtajamme.   
Kun mieliämme painaa huoli ja epävarmuus koko maailman tilanteesta   
tulemme luoksesi ja rukoilemme sinua:   
   
kaikkien niiden puolesta, jotka ovat saaneet koronatartunnan ja ovat sairaita,   
niiden puolesta, jotka ovat epävarmoja ja pelkäävät,   
niiden puolesta, jotka työskentelevät terveydenhuollon parissa ja huolehtivat sairaista,   
niiden puolesta, jotka kantavat poliittista vastuuta maassamme ja kansainvälisesti,    
niiden puolesta, joiden on tehtävä päivä päivältä tehdä vaikeita päätöksiä yhteisen edun hyväksi,   
niiden puolesta, jotka ovat vastuussa kaupasta ja taloudesta,   
niiden puolesta, jotka pelkäävät työpaikkansa ja oman talouden puolesta,   
niiden puolesta, jotka ovat peloissaan tulla unohdetuiksi,   
ja meidän puolesta, jotka emme ole koskaan joutuneet kohtaamaan tällaista tilannetta.   
   
Herra, vahvista meitä ja auta meitä,    
että järki ja tunteet eivät joutuisi erilleen toisistaan.   
Vahvista keskinäistä kunnioitusta ja yhteisvastuun mieltä toisiamme kohtaan.   
Auta ettemme joudu erilleen toisistamme.   
Vahvista kaikkien mielikuvitusta löytääksemme tapoja pitää yhteyttä toisiimme.   
   
Vaikka vaihtoehtomme ovat rajalliset,    
niin että emme voi kokea konkreettista yhteyttä tosiimme,   
vahvista meitä sillä varmuudella, että olemme yhteydessä toisiinsa    
rukouksessa sinun kauttasi.   
   
Olemme keskellä paastonaikaa.   
Tänä vuonna meille on annettu uudenlainen haaste luopumisesta   
jota me ole valinneet vapaaehtoisesti,   
ja joka on tuskallisesti muuttanut elämäntyyliämme.   
   
Jumala, Herramme, me rukoilemme sinua;   
Anna tämäkin paastonajan välittää meille armoa, ja syventää uskoamme   
ja uudistaa tehtävämme olla sinun todistajiasi

hyväksymällä vastoinkäymiset ja haasteet, jotka kohtaavat meitä   
ja jotta me voisimme kokea, että kaikki ihmiset ovat yhteisen Isämme lapsia   
   
Ole kiitetty ikuisesti. aamen   
 

## RUKOUS KUN EI VOIDA NAUTTIA EHTOOLLISTA

Lähde: Timo Viitanen, Salon seurakunta

Herra Jeesus,

uskon, että olet läsnä sakramentissasi

ja tahtoisin ottaa sinut siinä vastaan kuin juhlavieraan.

Koska juuri nyt en voi, rukoilen sinua:

tule silti luokseni Vapahtajana,

syntien anteeksiantajana,

lohduttajana.

Tahdon seurata sinua, Jumalan Karitsa,

minne ikinä minut vietkin,

ja rakastaa sinua yli kaiken,

ja lähimmäistäni niin kuin itseäni.

Ole ylistetty, Herra Jeesus Kristus!

Aamen.

\*

## Esirukous poikkeuksellisena aikana

Luterilaisen maailmanliiton aineisto. Käännös Kati Pirttimaa.   
**Lihavoidut** kohdat sanotaan yhdessä

Rajoitusten ja fyysisen etäisyyden aikana, kun Kristuksen ruumis ei voi kokoontua yhteen paikkaan, me tulemme yhteen Pyhän Hengen kautta monissa eri paikoissa – taloissa, asunnoissa, huoneissa – ja käännymme puoleesi. Kuule huutomme, oi Jumala,

**Kuule rukouksemme.**

Anna rohkeutta ja viisautta kansojen hallituksille ja paikallisille päättäjille vahvistaa terveydenhuollon säädöksiä hyvinvoinnin edistämiseksi ja lisätä toimenpiteitä jokaiseen ihmiseen vaikuttavan viruksen etenemisen pysäyttämiseksi. Kuule huutomme, oi Jumala,

**Kuule rukouksemme.**

Lähetä rakkauden henki ja itsekuri kirkkoosi, niin että se jatkuvasti pitää esillä ohjeita ja sääntelyä ja sitoutuu niihin, ne edistävät kaikkien hyvinvointia. Vahvista pyrkimystämme myötätuntoisen itsemme eristämisen esimerkkiin. Kuule huutomme, oi Jumala,

**Kuule rukouksemme.**

Jumala, armahda meitä! Paranna sairaat, vahvista vanhuksia ja riskiryhmiin kuuluvia, suojaa kaikkia COVID-19 -viruksen leviämiseltä. Kuule huutomme, oi Jumala,

**Kuule rukouksemme.**

Jumala, armahda meitä! Tue ja suojaa kaikkia terveydenhuollon työntekijöitä, kaikkia, jotka auttavat sairaita, ja niitä, joiden riski sairastua on korkea. Vahvista kaikkia julkisen terveydenhuollon yksiköitä. Kuule huutomme, oi Jumala,

**Kuule rukouksemme.**

Jumala, armahda meitä! Lohduta ja tue kaikkia, jotka ovat yksin ja eristettyjä, ja joita yksinäisyys ja huolet ahdistavat. Kuule huutomme, oi Jumala,

**Kuule rukouksemme.**

Jumala, armahda koko ihmiskuntaa ja luomaasi maailmaa, kuule erityisesti rukouksemme, jotka nyt lausutaan ääneen tai sydämen hiljaisuudessa (…). Kuule huutomme, oi Jumala,

**Kuule rukouksemme.**

Täytä jokainen ihminen ja joka sydän luottamuksella sinun armoosi, joka vapauttaa meidät ja sitoo meidät yhteen sinun Poikasi, Jeesuksen Kristuksen ruumiissa. Kuule huutomme, oi Jumala,

**Kuule rukouksemme.**

Lähetä Pyhä Henkesi. Uudista kirkkoasi sen rukouksessa ja yhteisvastuussa kaikkien lähimmäisten puolesta. Kuule huutomme, oi Jumala,

**Kuule rukouksemme.**

Muista armossasi kaikkia, jotka ovat kuolleet ja kuolevat tänään. (tauko). Kuule huutomme, oi Jumala,

**Kuule rukouksemme.**

Luottaen suureen myötätuntoosi ja ehdottomaan lupaukseesi olla aina meidän kanssamme, me rukoilemme.

Aamen.

### Esirukous

Kolmas pilari – esirukouskirjasta s. 40 Kaikenikäiset messussa:

Jumala, salli tänään pääsiäisen rauhan laskeutua sisimpäämme. Sinä vahvistit Poikaasi hänen rukoillessaan. Anna meillekin luottamus siihen, että sinä olet aina lähellä ja kuulet tänäänkin pyyntömme, rukouksemme, hiljaisetkin huokauksemme. Kiitos pääsiäisen ilosta.

Tänään kiitämme Jumala, että sinä annoit pääsiäisaamun auringon loistaa Poikasi tyhjälle haudalle. Auta sinä meitä kiittämään ja riemuitsemaan pääsiäisen ilosta ja toivosta. Kiitos siitä, että kasteen kautta olet ottanut meidät maailmanlaajuisen perheesi jäseniksi.

Rukous kastettujen ja heidän läheistensä sekä avioliittoon aikovien puolesta.

Rakas Taivaan Isä. Siunaa kaikkia maailman lapsia, Suomen lapsia ja (oman paikkakunnan nimi) lapsia. Ole meidän lähellämme. Kiitos, että kuulet rukouksemme.

Rukous kuolleiden ja heidän läheistensä puolesta.

Kiitos Jumala, että sinä kohtaat meidät rakkaudellasi joka hetki. Anna kaikille viisautta ja ymmärrystä omissa tehtävissään olivat he sitten päättäjiä, auttajia, opettajia, rakentajia, viljelijöitä tai varjelijoita.

Siunaa päiväkoteja, hoitopaikkoja, kouluja, harrastuspaikkoja, ja kaikkia niitä paikkoja, missä lapset ja nuoret ovat koolla. Luo koteihin luottamusta, sopua ja ystävyyttä. Anna perheiden löytää yhteistä aikaa ja taitoa kestää arjen kiireiden tuomat paineet. Anna kaikenikäisille mahdollisuus käyttää niitä kykyjä ja taitoja, joita sinä olet heille lahjoittanut Kiitos kotikirkosta. Kiitos kasteen ja ehtoollisen lahjoista.

Kiitos Jumala, että sinun kaunein olemuksesi on lempeys. Auta sinä meitä elämässämme kaikessa turvautumaan sinun apuusi, rakkauteesi ja huolenpitoosi. Ole tänään erityisen lähellä niitä, joiden elämässä on surua, sairautta, huolta tai pelkoa. Auta sinä meitä olemaan heidän apunaan ja tukenaan.

Kiitos elämästä ja ylösnousemuksen lahjasta, joka murtaa kuoleman rajat. Jätämme itsemme, perheemme, koko elämämme Jumalan huolenpitoon ja suojelukseen. Jeesuksen nimessä. Aamen.

\*

### Pääsiäisen, helluntain tai helluntaiajan esirukous

Common Worshipin pohjalta muokannut Kati Pirttimaa

Rukoilemme Jumalaa, että hän täyttäisi meidät Hengellään.

Armollinen Jumala,

Me kiitämme sinua Pyhän Hengen voimasta.

Vahvista meitä palvelemaan sinua.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen viisaudesta.

Anna meille viisautta ymmärtää sinun tahtosi.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen rauhasta.

Anna meille luottamusta sinun rakkauteesi, mihin ikinä meidät lähetät.

Jumala, siunaa meitä

**ja täytä meidät Hengelläsi**

Me kiitämme Pyhän Hengen parantavasta voimasta.

Tuo sovintoa ja eheyttä sinne, missä on rajoja, sairautta ja surua.

Jumala, siunaa meitä

**ja täytä meidät Hengelläsi**

Me kiitämme Pyhän Hengen lahjoista.

Varusta meidät siihen työhön, johon olet meidät kutsunut.

Jumala, siunaa meitä

**ja täytä meidät Hengelläsi**

Me kiitämme Pyhän Hengen hedelmistä.

Tuo elämässämme esiin Jeesuksen rakkaus.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen tuulesta, jonka ylösnoussut Herra lahjoittaa.

Kutsu koko kirkkosi, nyt elävät ja edesmenneet, iankaikkisen elämän iloon.

Jumala, siunaa meitä

**ja täytä meidät Hengelläsi**

Antelias Jumala,

Sinä lähetit Pyhän Hengen Messiaan luokse Jordan -joella

ja opetuslasten luokse yläsaliin:

täytä armossasi meidät Hengelläsi,

**kuule rukouksemme,**

**yhdistä sydämemme ja mielemme**

**palvelemaan sinua iloiten ikuisesti.**

**Aamen**.

\*

### Esirukous: Kun olemme epätietoisia

Pyhä Jumala, me rukoilemme:

Kun olemme epätietoisia,

auta meitä olemaan tyyniä.

Kun tietoa tulee eri suunnista, oikeaa ja väärää,

auta meitä ajattelemaan selkeästi.

Kun pelko salpaa hengityksen,

ja ahdistus on päivittäistä

Jumala, auta meitä hidastamaan.

Auta meitä sydämissämme kurottautumaan toistemme puoleen

Nyt kun emme voi koskettaa toisiamme.

Auta meitä pysymään yhteydessä toisiimme,

nytkin kun joudumme olemaan erossa ja etäällä toisistamme.

Auta meitä rakastamaan niin täydellisesti kuin mahdollista

Tietäen että ”täydellinen rakkaus karkottaa pelon.”

Rukoilemme lääkärien puolesta,

rukoilemme sairaanhoitajien puolesta,

rukoilemme huoltomiesten, siivoojien, lähihoitajien, avustajien, omaishoitajien puolesta.

Rukoilemme tutkijoiden ja epidemologien puolesta,

rukoilemme niiden puolesta, jotka ovat sairaita,

ja niiden puolesta, jotka surevat.

Rukoilemme kaikkien niiden puolesta, joita pandemia on koskettanut kaikkialla maailmassa.

Rukoillen pyydämme turvaa, terveyttä ja eheyttä.

Auta meitä ruokkimaan nälkäisiä ja janoavia,

vaatettamaan alastomat ja tarjoamaan koti kodittomille.

Auta meitä kulkemaan niiden rinnalla, jotka ovat yksin,

ja tue meitä, jotta voisimme tehdä kaikkemme parantaaksemme sairaat

– epidemiasta huolimatta, pelosta huolimatta.

Auta meitä Jumala,

jotta voisimme auttaa toinen toistamme.

Luojan rakkauden tähden

Parantajan nimen tähden

Kaikissa ja kaikkialla vaikuttavan Pyhän Hengen elämää antavan voiman tähden,

me rukoilemme.

Olkoon näin.

Aamen.

\*

### Esirukous pääsiäispäivänä “Läpi lukkojenkin” (1)

(Anna Väätäinen)

Ennen esirukousta tai sen yhteydessä ilmoitetaan kastetut, kuulutetut tai avioliiton solmineet ja kuolleet, seurakunnan oman käytännön mukaan.

Esirukouksessa käytetään seurakunnan lausumana rukouslauseena/ laulettuna kertosäkeenä säettä virrestä 104:  *Läpi lukkojenkin*   
*Herra Jeesus tulla voi.*   
*Kuolleista hän noussut on.*

E Rukoilkaamme.   
   
Pyhä Kaikkivaltias Jumala,   
tänään me ylistämme sinua.   
Tähän pääsiäiseen olemme valmistautuneet lukittujen oviemme sisällä.   
Me tuomme eteesi koko sairastavan ja haavoittuneen maailman.   
Kosketa tuskaamme hiljaa.   
Armahda meitä, armahda maailmaasi laupeudessasi.

Kristus, kuoleman voittaja,   
kiitos rakkaudestasi, joka voittaa synnin, kuoleman ja pahan vallan.   
Anna meille loistaa pääsiäisesi valo, joka yltää pimeimmänkin pilvimuurin läpi.     
Tuo meidät kuolemasta elämään.

***Läpi lukkojenkin***   
***Herra Jeesus tulla voi.***   
***Kuolleista hän noussut on.***

Ylösnoussut Vapahtajamme,   
opetuslapsesi haudallasi eivät ymmärtäneet, että kirjoitusten mukaan olit nouseva kuolleista.   
He epäilivät ja pelkäsivät.   
Rukoilemme niiden puolesta, jotka tänään epäilevät.   
Rukoilemme niiden puolesta, jotka tänään pelkäävät.    
Rukoilemme niiden puolesta, jotka tänään sairastavat.   
Rukoilemme niiden puolesta, jotka tänään kuolevat.   
Kohtaa sinä heidät rakkautesi katseella.   
Tuo meidät kuolemasta elämään.   
   
***Läpi lukkojenkin***   
***Herra Jeesus tulla voi.***   
***Kuolleista hän noussut on.***

Laupias Kristus,   
tule keskelle koronaviruspandemiasta kärsivää maailmaasi.   
Vaikka teemme parhaamme, itse emme voi kokonaan puhdistautua tästä pelottavasta tuhonalaisuudesta.   
Kiitos, että saamme luottaa sinun mahdollisuuksiisi tämän kaiken keskellä.   
Sinussa tämä sairas maailma voi löytää terveyden.   
Rukoilemme niiden puolesta, jotka ovat saaneet koronavirustartunnan ja ovat sairaana.   
Anna toivoa ja lohtua niille, jotka pelkäävät toimeentulonsa ja tulevaisuutensa puolesta.   
Kanna niitä, jotka uupuvat työtaakan alla.

***Läpi lukkojenkin***   
***Herra Jeesus tulla voi.***   
***Kuolleista hän noussut on.***   
   
Rukoilemme niiden puolesta, jotka huolehtivat sairaista.   
Rukoilemme niiden puolesta, jotka kantavat vastuuta alueillamme ja kirkoissamme.   
Rukoilemme maailman päättäjien puolesta   
ja oman maamme presidentin, hallituksen ja eduskunnan puolesta.   
Rukoilemme piispamme NN (oman piispan), kaikkien kirkkomme piispojen   
ja kaikkien kirkkojen ja uskonnollisten yhteisöjen johtajien puolesta.   
   
Sinun läsnäolostasi maailma saa elämän.   
Tuo meidät kuolemasta elämään.

***Läpi lukkojenkin***   
***Herra Jeesus tulla voi.***   
***Kuolleista hän noussut on.***

Anna pääsiäisen toivon ja ilon valaista elämämme   
ja kutsua meitä palvelemaan sinua, Ylösnoussut Herramme.   
Vahvista meitä lupauksellasi, ettei mikään voi erottaa meitä sinun rakkaudestasi.   
Sinussa meillä on rauha, valo ja toivo.   
Kiitos, että Pyhä Henkesi voi synnyttää sydämissämme juhlan.

Ylösnoussut Herramme Jeesus Kristus,   
Anna kirkkosi olla sinun voittosi todistaja.   
Me olemme vielä matkalla ikuiseen pääsiäiseen.   
Anna meidän olla osa sinun lupaustasi uudeksi luomisesta.   
Tänään me ylistämme sinua, Kristus.   
Kiitos, että tuot meidät kuolemasta elämään.

S          Aamen.

### Esirukous: Läpi lukkojenkin Herra Jeesus tulla voi (2)

Rukousjaksojen väleissä lauletaan virren 104 kertosäettä: Läpi lukkojenkin Herra Jeesus tulla voi. Kuolleista Hän noussut on!

Pyhä Jumala,

tänään me riemuitsemme siitä, että mahdoton on tapahtunut ja kuolema on voitettu.

Anna ylösnousemuksen ihmeen vahvistaa meitä elämän, kärsimyksen ja kuoleman keskellä.

Tule keskellemme kaikkien lukkojen, kaikkien epäilysten ja kaikkien huolten läpi.

Kertosäe

Pyhä Jumala,

sinä tiedät meidän huolemme ja murheemme.

Me rukoilemme niiden puolesta, jotka ovat sairaana,

niiden puolesta, jotka pelkäävät sairautta,

niiden puolesta, jotka ovat huolissaan läheisestään.

Anna rohkeutta ja lohdutusta.

Kertosäe

Me rukoilemme niiden puolesta, jotka hoitavat sairastuneita,

niiden puolesta, jotka ovat karanteenissa estääkseen taudin leviämisen,

niiden puolesta, jotka pitävät terveydenhuoltojärjestelmäämme toiminnassa,

anna heille terveyttä ja kestävyyttä.

Kertosäe

Me rukoilemme tänään yhteiskuntamme päättäjien puolesta,

niiden puolesta, jotka yrittävät pitää yllä turvallisuutta ja järjestystä,

niiden puolesta, joiden toimeentulo on uhattuna.

Anna heille viisautta heidän tehtävissään.

Kertosäe

Me rukoilemme kaikkien puolesta täällä kirkossa ja siellä äärellä.

Anna pääsiäisen ihmeen herättää meidät kylmyydestä huolehtimiseen,

kätemme ja jalkamme auttamiseen,

suumme puhumaan lohdutuksen sanoja.

Anna meidän löytää tie yhteyteen eristävistä muureista huolimatta.

Kertosäe

Jeesus Kristus, ylösnoussut Vapahtajamme,

ole kanssamme kaikessa siinä, mikä meitä kohtaa:

terveydessä ja sairaudessa,

yksinäisyydessä ja yhteydessä,

elämässä ja kärsimyksessä,

kuolemassa ja ylösnousemuksen toivossa.

Tätä pyydämme Isän ja Pojan ja Pyhän hengen nimeen.

Aamen.

### Pääsiäisen siunaus

Olkoon ylösnoussut Kristus kanssasi!

Julistakoon jokainen kevään merkki sinulle ylösnousemuksen ihmettä.   
Laulakoot pikkulinnut sinulle rakkaudesta, joka voittaa pahan vallan.   
Kertokoot auringon säteet sinulle Jumalasta   
joka pitää meistä kaikista huolen.    
Herätköön sinussa henkiin kaikki se,   
mikä ikinä voi herätä henkiin!   
Olkoon ylösnoussut Kristus kanssasi!

(Lähde: Rukousten kirja. Arkeen ja juhlaan. Toim. Pirjo Kantala, Pekka Y. Hiltunen, Jaana Räntilä ja Olli Valtonen. Kirjapaja, Helsinki. 2012, s. 74.)

### Rukouksia Corrymeela-yhteisöstä koronaepidemian aikana

Käännös: Kati Pirttimaa

Lähimmäisten Jumala, tuntemattomien Jumala,

Kuljemme usein kotien ohi,

joiden asukkaita tuskin tunnemme.

Sinä kuitenkin tunnet heidät kaikki.

Niin kuin tunnet kaikki ihmiset eri puolilla maailmaa,

jotka ovat kohdanneet sen, minkä me nyt kohtaamme.

Ja heidätkin, jotka tulevat näkemään sen, mitä me nyt näemme.

Sinä tunnet meidät kaikki, ja rakastat meitä kaikkia.

Tuntemattomatkin ovat meidän lähimmäisemme,

tässä pienessä maailmassamme.

Älä anna meidän vieraannuttaa itsestämme ketään,

tässä uudessa lähimmäisyydessä, jota nyt luomme.

\*\*\*

Sapatin Jumala,

tänä uusimpana luomisen päivänä

sinun kansasi kokoontuu yhteen luovilla tavoilla

ollakseen Jumalan kuva yhdessä.

Kun palvomme ja huolehdimme,

kun ylistämme ja rukoilemme,

anna meidän pysähtyä ja

nähdä kaikki mitä nyt tapahtuu.

Kun tuomme eteesi pelkomme

ja annamme kyynelten valua,

anna meidän ymmärtää yhä paremmin,

että luomasi maailma on edelleen hyvä.

\*\*\*

Tyynien vesin Jumala,

tyyntyvien merien Jumala,

kun vaikean merimatkan iltana

ystäväsi alkoivat menettää uskoaan,

sinä heräsit ja tyynnytit myrskyävän aallokon

ylimaallisella voimallasi.

Opeta meitä kunnioittamaan voimia,

joita emme voi hallita ja uskomaan voimaan,

joka on läsnä tässäkin myrskyssä.

\*\*\*

Kotien Jumala ja pyhiinvaeltajien Jumala,

me kaivaudumme turvaan epämääräiseksi ajaksi,

ja olemme lähteneet tuntemattomalle matkalle.

Tällä polulla emme ole olleet.

Me tiedämme, että sinä tunnet jokaisen askeleen,

että sinä olet vierellämme:

oppaana, suojelijana, ystävänä.

Tuokoon jokainen päivä tällä tiellä meitä lähemmäs toisiamme,

lähemmäs jälleennäkemisen päivää,

lähemmäs paikka, jota sinä kutsut kodiksi.

\*\*\*

Jumala, joka annat lehvät, viinin ja kasvavat hedelmät,

kun suurin osa arjesta on muuttunut

– työrutiinit, koulunkäynti ja päivittäiset toimet –

Anna meidän nähdä se,

mikä on hyvää ja todellista kasvua,

ja rohkaisee meitä:

Työtoverit yhteisessä työssä,

lapset oppimassa kotonaan,

perheet rukoilemassa yhdessä.

Anna näiden eristäytymisen päivien tuoda esiin se,

mikä on aina totta:

Että voimme kohdata toisemme sinun rakkaudessasi,

kun juuremme ovat kiinni Sinussa.

\*\*\*

Jumala, jonka Henki vaelsi luodun päällä,

Jumala, jonka Henki sai märän saven elämään:

Ole jokaisessa henkäyksessämme,

Kehon laajentuessa,

Ja sen mennessä kokoon.

Ole ystävällisessä sanassa, jonka sanomme,

avuntarjouksessa, huolenpidossa.

ole kuiskaamassamme rukouksessa,

naurussa, jonka jaamme,

niin että tämän kaaoksenkin aikana

voimme hengittää uutta luomista.

Aamen.

\*\*\*

Leskien ja profeettojen Jumala,

Olemme lukeneet tarinan, jossa pieni määrä öljyä,

pieni määrä jauhoja ja vieraanvaraisuus tuottivat ihmeen.

Ruukku ruukun jälkeen täyttyi ja varastoitiin.

Muistuta meitä siitä, kuinka avunpyyntö, pieni pisara ja rippunen, koputus ovelle,

halu uskoa siihen, että apua on,

ne muuttivat kaiken tuossa kertomuksessa,

ja ne voivat muuttaa kaiken tänäänkin.

Aamen.

\*\*\*

Jumala, joka olet niin autiomaassa kuin puutarhassakin,

Poikasi meni erämaahan.

Siellä hän istui.

Siellä hän rukoili.

Siellä hän unelmoi

elämästä, yltäkylläisemmästä elämästä monille

Kun pysähdymme epämääräiseksi ajaksi

ja samalla huomamme, miten olemme kasvaneet erillemme,

Anna meidän levätä tarpeen mukaan ja

versoa uusia ajatuksia heidänkin puolestaan,

jotka eivät voi levätä.

\*\*\*

Uusien ja uudistuvien yhteisöjen Jumala,

Missä kaksi tai kolme on koolla Sinun nimessäsi,

Siellä olet luvannut olla läsnä.

Sinä lupaat myös olla seurakunnissa,

jotka kokoontuvat virtuaalisesti,

ja yhteisöissä, jotka toimivat,

ja kirkoissa, jotka yrittävät jotakin uutta tänään,

ja sielläkin, missä olemme yksin.

Olemme opettaneet,

että kirkko ei ole vain rakennus.

Olkaamme kirkko yhdessä, missä olemmekaan.

Kokoontuneina yhteen Henkesi kautta,

niin kuin vain Henkesi voi koota yhteen.

Anna meidän löytää Sinut, joka olet jo keskellämme,

kun suljemme silmämme ja rukoilemme.

\*\*\*

Eksperttien ja amatöörien, kaikkien ihmisten Jumala,

suuren epävarmuuden aikana

alamme oivaltaa, miten vähän tiedämme.

Olet asettanut yhteisöihimme heitä,

jotka puhuvat järkeä,

heitä, jotka tuntevat tieteen,

ja heitä, joiden tehtävä on suojella.

Anna meidän kuulla viisauden ääntä,

Anna meidän kiittää siitä, mitä meillä jo on:

tieto, joka ylittää välinpitämättömyyden,

rakkaus, joka ylittää pelon,

yhteisö, jossa on kaikki armo, jota tarvitsemme.

\*\*\*

Pelkoa nopeammin leviävän hyvän sanoman Jumala,

Sydämestä nousevan rohkeuden Jumala:

Ole kanssamme, kun huoli levottomuus valtaa alaa,

ole kanssamme, kun epävarmuus kasvaa.

Ole kanssamme, kun lapset kysyvät vaikeita kysymyksiä,

ja ole kanssamme, kun vanhemmat tuntuvat olevan kaukana.

Muistuta meitä siitä, että ollaksemme yhteisö,

meidän ei aina tarvitse olla fyysisesti läheistemme vierellä.

Se voi tarkoittaa myös henkistä läsnäoloa yksinäisten rinnalla;

Ja sitä, että sinä Jumalamme, lihaksi tullut Jumala, olet myös Jumala,

joka kutsuu hälinän keskeltä ja pyytää meitä olemaan hiljaa,

Ja tietämään, että sinä olet Jumala, meidän kanssamme.

Aamen.

 \*\*\*

### Läsnäoloa vaikeissa hetkissä

Jumala,

sinä olit Kristuksen kanssa koko matkan ristille ja kuoleman halki.

Me pyydämme sinun läsnäoloasi omissa ja koko maailman vaikeissa hetkissä.

Me rukoilemme,   
että kaikilla ihmisillä olisi voimaa taistella sen puolesta, mikä on totta ja oikeaa.    
Rukoilemme kaikkien niiden puolesta, jotka haluavat työllään tehdä maailmasta paremman.

Vahvista keskinäistä huolenpitoa yhteisessä maailmassamme. Rohkaise vastuun kantamiseen. Ohjaa auttamaan hauraassa asemassa olevia. Lujita hyvän tekemistä ja keskinäistä luottamusta.

Rukoilemme kirkon puolesta. Rohkaise, kun kohtaamme vastoinkäymisiä tai menetyksiä.   
Herätä halua antaa omastamme lähimmäistemme hyväksi,    
anna apua ja voimaa ristin kantamiseen,    
auta huomaamaan hätään joutuneet, jotta voisimme tukea ja auttaa,    
lahjoita voimaa ja rohkeutta pysyä lujana uskossamme.

Ylistetty olet sinä, joka olet Pojassasi kulkenut ristin tien loppuun saakka.    
Kuule meitä Poikasi Jeesuksen Kristuksen, meidän Herramme kautta.

S Aamen.

### Hoosianna-rukous

Seuraavasta esirukouksesta voidaan käyttää osia. Esirukous tulisi valmistella yhdessä seurakuntalaisten kanssa. Kaikkia seuraavassa esiintyviä rukouspyyntöjä ei tarvitse sisällyttää samaan jumalanpalvelukseen.

E Jumala, turvamme, linnamme. Tyhjin käsin tulemme luoksesi. Avoimin mielin lähestymme sinua. Olet luvannut kuulla kaikkia, jotka huutavat sinua avuksi. Uskomme, että kuulet myös meitä, vaikka olemme kelvottomat rukoilemaan. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Me kiitämme sinua uuden elämän ihmeestä ja kasteen lahjasta. Siunaa lapsia (nimet), jotka kasteessa on otettu Kristuksen omiksi ja seurakunnan yhteyteen. Anna meidän seurakuntana olla heille hengellisenä kasvupaikkana. Auta heidän vanhempiaan ja kummejaan rakastamaan heitä. Anna meille kaikille rohkeutta ja osaamista kertoa sinusta lapsille ja nuorille ja vasta kristityiksi kääntyneille. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Kiitos, että olet antanut ihmisille kyvyn rakastaa. Sinulta saamamme rakkauden avulla kykenemme myös sitoutumaan toisiimme ja kantamaan vastuuta. Me rukoilemme nyt heidän kanssaan, jotka aikovat solmia avioliiton / ovat solmineet avioliiton: – – (nimet).   
Anna heidän liittonsa tuottaa hyvää hedelmää: rakkautta, iloa ja rauhaa, heille itselleen ja kaikille heidän läheisilleen.

S Hoosianna! Siunattu olkoon hän, joka tulee Herran nimessä. Hoosianna!

E Me rukoilemme yksin elävien ja lapsettomien puolesta, kaikkien niiden puolesta, jotka kaipaisivat rinnalleen kumppania mutta joutuvat elämään yksin tai joille sinä Herra et ole suonut lapsia. Katso laupiaasti heidän puoleensa ja auta heitä hädässään ja tuskassaan. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Laupias Jumala. Sinä annat elämän ja asetat päivillemme määrän. Olet kutsunut keskuudestamme pois (nimet) -- (musiikkia).   
Me kiitämme sinua armostasi ja rakkaudestasi, jota olet osoittanut heille. Anna ikuisen valosi loistaa heille. Lohduta surevia. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Rukoilemme kirkon puolesta ja kaikkien niiden puolesta, jotka toimivat sen rakentamiseksi. Rukoilemme, että voisimme arkisessa työssämme palvella Jumalaa ja ihmisiä. Muistamme juuri nyt erityisesti terveydenhoidon parissa työskenteleviä ja rukoilemme heille kestävyyttä. Ole kaikkien niiden tukena, jotka omalla panoksellaan palvelevat arjen keskellä toinen toisiamme. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Rukoilemme oman seurakuntamme, ystävyysseurakuntiemme ja lähetystyömme nimikkokohteiden puolesta. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Rukoilemme oman kansamme ja kaikkien maailman kansojen puolesta erityisesti nyt tämän pandemian aikana. Muistamme oman etuoikeutetun asemamme ja pyydämme, että varjelisit kaikkia sairauden tuhoilta. Anna luottamusta tulevaisuuteen niille, joiden toimeentulo on heikentynyt tai vaarantunut. Rukoilemme vallankäyttäjille ja kansojen johtajille vastuuntuntoa ja inhimillisyyttä. Anna maamme hallitukselle ja presidentille viisautta ja voimia johtaa maatamme näiden isojen haasteiden keskellä. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Rukoilemme kaikkien sairaiden ja vanhusten puolesta sekä kaikkien puolesta, jotka kärsivät yksinäisyydestä. Muista kaikkia, joilla ei ole työtä. Anna voimaa työn alle uupuville. Herätä valtaa pitävät ja vastuuta välttelevät kantamaan vastuuta. Murra henkiset raja-aidat väliltämme ja auta meitä rakastamaan toinen toistamme veljinä ja sisarina. Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Rukoilemme niiden ihmisten kanssa ja puolesta, jotka ovat pyytäneet esirukousta:   
- - - Herra, kuule rukouksemme.

S Hoosianna! Siunattu olkoon hän, joka tulee Herran nimessä. Hoosianna!

E Tuomme nämä rukoukset sinulle, Jumala, luottaen siihen, että sinä kuulet pyyntömme. Sinä jatkat työtäsi maailmassa ja meissä. Anna elämämme tuottaa sinulle kunniaa. Tätä rukoilemme Jeesuksen Kristuksen, meidän Herramme nimessä.

S Aamen, aamen.

### Pyyntö esirukouksen osaksi

Jeesus Kristus, siunaa kirkkoasi läsnäolollasi.

Siunaa alkavaa hiljaista viikkoa koko maailmassa.

Kiitos, että sinä kuljit ristin tien meidän puolestamme.

Auta meitä luottamaan, että sinä olet voittanut synnin, kuoleman ja pahan vallan.

Rohkaise meitäkin jakamaan iloa, toivoa ja luottamusta sinun nimessäsi.